**Bratislava, 21.4.2016: Iniciatíva Zastavme hazard: Vklady do hazardu prekročili viac ako tri miliardy eur ročne!**

Dňa 20.4.2016 zástupcovia Asociácie zábavy a hier a Asociácie prevádzkovateľov videohier na tlačovej konferencii uviedli, že počet prevádzok s hernými automatmi klesá a ďalšie prevádzky už nepribúdajú.

Peter Beňa na tieto argumenty odpovedal: „Štatistiky Finančnej správy Slovenskej republiky zverejnené 15.4.2016 ukazujú, že stúpol počet vkladov na viac ako tri miliardy eur ročne, stúpol počet videoherných terminálov a stúpol aj počet prevádzok s hazardnými hrami. Napriek či skôr vďaka tzv. „prísnej“ regulácii a ich tzv. „samoregulácii“ hazardný priemysel veselo rastie ďalej.“

Michal Svetko uviedol: „Zástupcovia herní vytvárajú falošný pocit bezpečnosti a ochrany hráčov, pričom riziká vidia najmä v online hazarde a čiernych prevádzkach. Je to ako keď zlodej kričí chyťte zlodeja. Samozrejme, že online hazard je problém a ak by sme ako aktivisti mohli petíciou zmeniť zákon o hazarde určite by sme boli prví, kto by takúto petíciu urobil. Zatiaľ nám zákon takúto možnosť nedáva. Veríme však, že poslanci Národnej rady sa budú obmedzením hazardu a to aj online hazardu čím skôr zaoberať.“

Jozef Melicher dodal: „Argument vzniku čiernych prevádzok je okrajový. Určite nevzniknú v Bratislave na ulici „tri“, ako je to niekde teraz, keď je hazard legálny. Plne dôverujeme Policajnému zboru Slovenskej republiky a jeho profesionalite. Videoherný automat sa tak rýchlo ako droga do záchoda spláchnuť nedá!“

Anton Chromík argumentoval: „Právny zástupca Asociácie hier a zábavy a Asociácie prevádzkovateľov videohier pán Baláž tvrdí, že petície sú nezákonné a protiústavné. Ba dokonca sa vyhráža súdnymi spormi. Hazard obmedzila Praha, Brno aj Viedeň a v žiadnej z týchto krajín obmedzenie hazardu nie je protiústavné. Prečo by to malo byť protiústavné na Slovensku? Zákon o petičnom práve jasne hovorí, že každý má právo sám alebo s inými obracať sa vo veciach verejného záujmu so sťažnosťami na orgány verejnej moci. Podľa zákona o hazardných hrách obec môže hazard obmedziť ak sa obyvatelia obce petíciou sťažujú, že sa v obci narúša verejný poriadok v súvislosti s hraním hazardných hier. Analýza českého ministerstva financií jasne ukázala, že každá koruna z daní za hazard stojí spoločnosť trikrát viac v spoločenských nákladoch a nevidíme žiaden dôvod, aby naša spoločnosť znášala riziká zvýšenej kriminality, rozbitých rodín, zadĺženosti a samovrážd. Len slepý tu nevidí narúšanie verejného poriadku.“

„Musíme tiež upozorniť, že prevádzkovatelia hazardných hier budú môcť slobodne podnikať aj po prijatí VZN o zákaze hazardu na území konkrétneho mesta či obce, iba sa nebudú vydávať nové licencie. Ich ústavné práva sú dodržané. Súčasná „prísna“ regulácia hazardu sa však ukázala ako neúčinná a je ju treba urýchlene zmeniť. Tri miliardy eur vkladov stoja za to, aby sa dostali do skutočnej ekonomiky. Spôsobili by zvýšenie zamestnanosti a poskytovania služieb.“ dodal Anton Chromík.

**Za Iniciatívu Zastavme hazard**

**Aliancia za rodinu**

**Anton Chromík**

**Peter Beňa**

**Spoločenstvo pri Dóme sv. Martina**

**Michal Svetko**

**Federácia skautov Európy**

**Jozef Melicher**

**45. skautský zbor** **Veľké Zálužie**

**Dominik Moravčík**

**Kontakt: iniciatívy Zastavme hazard**

**info@zastavmehazard.sk**

**www.zastavmehazard.sk**